Donerte bort 400 julemiddager i Las Palmas - Canariavisen
Donerte bort 400 julemiddager i Las Palmas
21:24 på torsdag, 24.12.2020
På julaften ble 400 julemiddager overlevert til trengende familier på Gran Canaria, donert av restauranten El Triciclo i Vegueta.
– I en tid hvor Covid-19 har gjort så mye skade må vi hjelpe hverandre. Mange familier har det vanskelig, og jeg tenkte det var en anedning for å vise min takknemlighet, siden vår bedrift heldigvis går bra til tross for alt, heldigvis, sier eieren av El Triciclo til avisen La Provincia.
Han har fått drahjelp av den veldedige organisasjonen Fundación Canaria Farrah og matprodusenter.
– Vi tror det er en fin måte å vise folk at alle kan bidra ved å gjøre det de kan og dele det de har. Vi er takknemlige for at Enrique har stolt på oss for å organisere dette, sier presidenten i organisasjonen, Pepi Farray.
Kjøttselskapet Ansaro har donert 200 kilo kjøtt som ble til hovedretten under julemiddagen for mange fattige familier.
Restauranteieren forteller til La Provincia at de har jobbet siden i går for å gjøre klar måltidene, kombinert med den daglige driften av restauranten. Frivillige har hjulpet til å pakke inn de 400 måltidene.